SET ปิดบวก 2 จุด รอปัจจัยใหม่ แนะจับตาแบงก์ทยอยประกาศงบปี 64
SET ปิดบวก 2 จุด รอปัจจัยใหม่ แนะจับตาผลประกอบการกลุ่มแบงก์ปี 64 แนวโน้มพรุ่งนี้คาดคาดตลาดซึม-sideway down ให้แนวรับ 1,670 และ 1,663 จุด แนวต้าน 1,683 และ 1,690 จุด
13 ม.ค. 2565

นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์-รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยวันนี้แกว่ง Sideway ลักษณะนิ่งๆ หลังตัวเลขเงินเฟ้อสหรัฐออกมาตามคาด ขณะที่ตลาดบ้านเราปรับขึ้น Outperform กว่าตลาดภูมิภาค หลังจากปรับขึ้นต่อเนื่องและวันนี้ขึ้นสูงสุดที่ระดับ 1,682 จุด นิวไฮในรอบ 2 ปี 5 เดือนจากเดือน ส.ค.2562 ทำให้มีแรงขายทำกำไรออกมาในระยะสั้น
นอกจากนี้ตัวเลขผู้ติดเชื้อโควิด-19 ในประเทศกลับมาเร่งตัวขึ้นเป็นกว่า 8 พันรายอีกครั้ง ทำให้ตลาดวันนี้ไปไหนไม่ไกล ขณะที่นักลงทุนส่วนหนึ่งยังรอติดตามปัจจัยใหม่ ทั้งการประกาศผลประกอบการกลุ่มแบงก์ที่จะเริ่มทยอยออกมาตั้งแต่วันพรุ่งนี้ (14 ม.ค.2565) คาดว่าจะเริ่มจาก TISCO
รวมทั้งติดตามการประชุมธนาคารกลางสหรัฐ(เฟด)ในวันที่ 25-26 ม.ค.นี้จะมีท่าทีอย่างไรต่อตัวเลขเงินเฟ้อที่ออกมาสูง และทิศทางเศรษฐกิจจีน หลังจากโกลด์แมน แซค ปรับลดคาดการณ์ GDP ของจีนลงจาก 4.80% เหลือ 4.30% เนื่องจากสถานการณ์โควิดในประเทศจีนกลับมาระบาดรุนแรงอีกครั้งจนถึงขั้นต้องปิดบางเมืองสำคัญ และส่งผลกระทบต่อการค้าต่างประเทศ ทำให้เกิดความกังวลว่าจะทำให้เศรษฐกิจจีนชะลอลง
สำหรับแนวโน้มการลงทุนในวันพรุ่งนี้ นายกิติชาญ คาดว่า ตลาดน่าจะยังซึมๆ และแกว่ง sideway down แม้ว่าจะไม่มีเรื่องเงินเฟ้อมากดดันตลาดแต่ก็อาจจะเห็นการพักตัวได้ แนะให้ทยอยขายทำกำไรบริเวณ 1,680-1,700 จุด
ทั้งนี้พร้อมให้แนวรับที่ 1,670 และ 1,663 จุด แนวต้านที่ 1,683 และ 1,690 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 2,868.14 ล้านบาท ปิดที่ 145.00 บาท เพิ่มขึ้น 1.00 บาท
SCB มูลค่าการซื้อขาย 2,232.51 ล้านบาท ปิดที่ 127.50 บาท เพิ่มขึ้น 1.50 บาท
SAWAD มูลค่าการซื้อขาย 2,030.82 ล้านบาท ปิดที่ 64.75 บาท เพิ่มขึ้น 3.00 บาท
GULF มูลค่าการซื้อขาย 1,947.68 ล้านบาท ปิดที่ 49.00 บาท ลดลง 0.50 บาท
PTT มูลค่าการซื้อขาย 1,607.86 ล้านบาท ปิดที่ 39.25 บาท ราคาไม่เปลี่ยนแปลง